
 **รพ.เมตตาฯ นำเสนอ การฝังวงแหวนในเนื้อกระจกตา (Intrastromal Corneal Ring Segments: ICRS) รักษากระจกตาโก่ง**

โรงพยาบาลเมตตาประชารักษ์ (วัดไร่ขิง) ร่วมจัดแสดงนิทรรศการทางการแพทย์ ในงานประชุมวิชาการศูนย์ความเป็นเลิศทางการแพทย์ (Center of Excellence) กรมการแพทย์ ประจำปี 2568 เมื่อวันที่ 26–27 มิถุนายน 2568 โดยนำเสนอ "การฝังวงแหวนในเนื้อกระจกตา (Intrastromal Corneal Ring Segments: ICRS) โดยเทคโนโลยีเฟมโตเซเคิลเลเซอร์ (Femtosecond Laser)" ซึ่งเป็นเทคโนโลยีทางการแพทย์ขั้นสูง ที่นำมาใช้รักษาผู้ป่วยกระจกตาโก่ง (Keratoconus) ช่วยให้การมองเห็นดีขึ้น เพิ่มคุณภาพชีวิตให้ดีขึ้น

**นายแพทย์ไพโรจน์ สุรัตนวนิช รองอธิบดีกรมการแพทย์** เป็นประธานในงานนิทรรศการทางการแพทย์ ซึ่งวัตถุประสงค์ของงานเน้นให้ความสำคัญกับการพัฒนาศักยภาพเทคโนโลยีและนวัตกรรมผ่านศูนย์ความเป็นเลิศทางการแพทย์เป็นการนำเสนอการพัฒนานวัตกรรมทางการแพทย์ซึ่งไม่เพียงแต่ช่วยเพิ่มประสิทธิภาพในการดูแลรักษาผู้ป่วย แต่ยังเป็นการเปิดประตูสู่ความเป็นไปได้ใหม่ๆ ในการดูแลสุขภาพประชาชน ไม่ว่าจะเป็นการผ่าตัดที่แม่นยำยิ่งขึ้น การวินิจฉัยโรคที่รวดเร็วและถูกต้อง หรือแม้แต่การฟื้นฟูสมรรถภาพที่ตรงจุด และมีประสิทธิภาพส่งผลให้สามารถรักษาได้ทันท่วงทีและลดโอกาสสูญเสียการมองเห็น นอกจากนี้ เทคโนโลยีใหม่ยังช่วยสนับสนุนการฟื้นฟูสมรรถภาพของผู้มีปัญหาสายตา เช่น นวัตกรรมการฝังวงแหวนในเนื้อกระจกตา (Intrastromal Corneal Ring Segments; ICRS) เพื่อรักษาโรคกระจกตาโก่ง ทำให้สามารถกลับมามีคุณภาพชีวิตที่ดีขึ้น

**นายแพทย์กิตติวัฒน์ มะโนจันทร์ ผู้อำนวยการโรงพยาบาลเมตตาประชารักษ์ (วัดไร่ขิง)** กล่าวว่า ในงานประชุมวิชาการศูนย์ความเป็นเลิศทางการแพทย์ในครั้งนี้ ได้รับความร่วมมือจากหลายหน่วยงานโดยทางโรงพยาบาลเมตตาประชารักษ์ (วัดไร่ขิง) มีความเชี่ยวชาญและชำนาญการรักษาโรคทางตามากว่าสิบปี มีการเรียนการสอนเฉพาะทางด้านจักษุให้แก่แพทย์และพยาบาลเพื่อความก้าวหน้าทางการแพทย์ด้านจักษุเสริมทักษะการเรียนรู้แนวทาง การรักษาใหม่ๆ เพิ่มพูนศักยภาพให้พัฒนายิ่งขึ้น ซึ่งในการร่วมจัดแสดงนิทรรศการในงานประชุมวิชาการศูนย์ความเป็นเลิศทางการแพทย์ **โดยมีนายแพทย์ วีรภัทร อุดมวงศ์ นายแพทย์ชำนาญการด้านกระจกตาและการแก้ไขสายตาผิดปกติ** ได้นำเสนอ การฝังวงแหวนในเนื้อกระจกตา (Intrastromal corneal ring segments; ICRS) จัดเป็นการรักษาหนึ่ง เพื่อแก้ไขโรคกระจกตาโก่งที่สามารถช่วยลดระดับสายตาที่ผิดปกติ และทำให้กระจกตาแบนลงได้ จึงนิยมพิจารณาฝังวงแหวนในเนื้อกระจกตาเมื่อผู้ป่วยไม่สามารถทนการใส่คอนแทคเลนส์ได้ โดยที่กระจกตายังไม่มีแผลเป็น ICRS เป็นวัสดุสังเคราะห์ที่ทำจาก polymethyl methacrylate (PMMA) เดิมการฝังวงแหวนในเนื้อกระจกตาใช้ในการผ่าตัดแก้ไขสายตาสั้นแต่ในปัจจุบันจัดเป็นทางเลือกหนึ่งในการแก้ไขสายตาในผู้ป่วยที่มีกระจกตาโก่ง เนื่องจากผู้ป่วยเหล่านี้มักใส่แว่น สายตาไม่ชัด ใส่คอนแทคเลนส์ก็อาจไม่ชัดหรือเคืองตา และโรคกระจกตาโก่งเป็นข้อห้ามของการทำเลเซอร์แก้ไขสายตา จึงทำให้การฝังวงแหวนในเนื้อกระจกตาได้รับความนิยมมากขึ้น โดยการเลือกจำนวนวงแหวน ขนาดตำแหน่งและความหนาของวงแหวนที่จะฝัง โดยจะต้องมีการตรวจตาโดยละเอียดและส่งคำนวณวงแหวนเฉพาะสำหรับบุคคลนั้นๆ โดยขึ้นกับระดับสายตาผิดปกติ ความหนากระจกตา และค่าความโค้งกระจกตา การใส่วงแหวนในเนื้อกระจกตาทำได้โดยการใช้ใบมีดเฉพาะเพื่อทำให้เกิดช่องในเนื้อกระจกตา วิธีการผ่าตัดสามารถทำได้โดยการหยอดยาชาเฉพาะที่ใส่วงแหวนเฉพาะที่คำนวณไว้สำหรับผู้ป่วยรายนั้น ๆ ซึ่งโรคกระจกตาโก่ง พบได้ในทุกเพศทุกวัย อาการคือเริ่มเห็นภาพพร่ามัว เห็นภาพบิดเบี้ยว ผิดรูปร่างไปจากภาพจริง บางรายอาจมีอาการเคืองตา แสบตา ตาสู้แสงไม่ได้ นอกจากนี้ยังเป็นคนที่มีสายตาสั้น หรือเอียงค่อนข้างมาก ใส่แว่นสายตาช่วยก็มองไม่ค่อยชัดต้องเปลี่ยนแว่นบ่อย ซึ่งอาการกระจกตาโก่งพบได้เมื่อเข้ารับการตรวจค่าสายตาอย่างละเอียดจากจักษุแพทย์เท่านั้น ดังนั้นควรสังเกตความผิดปกติของสายตาอยู่เสมอ โดยเฉพาะหากมีอาการที่เป็นสัญญาณของโรคกระจกตาโก่งเบื้องต้น เช่น มองเห็นไม่ชัดจนต้องตรวจวัดสายตาและเปลี่ยนแว่นบ่อย ๆ มีอาการแสบดวงตา ตาสู้แสงไม่ได้ เป็นต้น ที่สำคัญเมื่อเกิดความผิดปกติเหล่านี้ก็อย่านิ่งนอนใจ ขอให้รีบไปพบจักษุแพทย์ ปัจจุบันทางศูนย์เลเซอร์แก้ไขสายตาโรงพยาบาลเมตตาประชารักษ์ นอกเหนือจากการให้บริการเลเซอร์แก้ไขสายตาครบวงจรด้วยวิธีพีอาร์เค (PRK) เลสิกชนิดใช้ใบมีด (microkeratomeLASIK) เฟมโตเลสิก (femtoLASIK) และรีเลกซ์สไมล์ (ReLEX SMILE) ยังมีบริการ**การฝังวงแหวนในเนื้อกระจกตา (Intrastromal corneal ring segments; ICRS)** **เพื่อรักษาโรคกระจกตาโก่ง**อีกด้วยทางโรงพยาบาลจึงอยากจะประชาสัมพันธ์ให้ประชาชนได้รับทราบว่าหากผู้ป่วยจะมาพบแพทย์ด้วยการมองเห็นที่แย่ลงสายตาเปลี่ยนบ่อยเปลี่ยนแว่นบ่อยสายตาสั้นและเอียงเพิ่มขึ้นเร็วมีประวัติเป็นภูมิแพ้เยื่อบุตา หรือขยี้ตาบ่อย ๆ สามารถมาตรวจประเมินได้เพื่อจักษุแพทย์จะสามารถตรวจวินิจฉัยให้คำแนะนำและให้การรักษาอย่างเหมาะสมและทันท่วงที สนใจสามารถสอบถามข้อมูลเพิ่มเติมได้ที่ ศูนย์เลสิกเมตตา -โทรศัพท์ 034-388700 ต่อ 9236 หรือมือถือ 061-4138860 (ในเวลาราชการ) , @lasikmetta , Metta lasik Center . \*\*\*\*\*\*\*\*\*\*\*\*\*\*\*\*

#ศูนย์เลสิกเมตตา #กระจกตาโก่ง #การฝังวงแหวนในเนื้อกระจกตา #สายตาเปลี่ยนบ่อย –ขอขอบคุณ-

21 กรกฎาคม 2568

นายแพทย์วีรภัทร อุดมวงศ์

นายแพทย์ชำนาญการ